દરેક સંબંધ કાયમી હોતા નથી. સંબંધની પણ અવધિ હોય છે. સંબંધની પણ આવરદા હોય છે. સંબંધની એક ડેડલાઇન હોય છે. સંબંધની એક્સપાયરી ડેટ હોય છે. કોઈ લગ્ન ડિવોર્સ માટે નથી થતાં. કોઈ દોસ્તી દુશ્મની માટે નથી થતી. કોઈ પ્રેમ નફરત માટે નથી થતો. સંબંધમાં પણ નીવડે વખાણ હોય છે. સંબંધ શરૂ કેવી રીતે થયો એ મહત્ત્વનું નથી હોતું. પૂરો કેવી રીતે થયો એ મહત્ત્વનું હોય છે. દરેક સંબંધને તોડવો પણ જરૂરી નથી હોતો. એ સંબંધને છૂટો મૂકી દેવાનો હોય છે અને જીવવાનો હોય ત્યારે માણી લેવાનો હોય છે. દરેક સંબંધ ક્યાં તોડી પણ શકાતા હોય છે? અમુક સંબંધો આપણી સાથે એવી રીતે જોડાયેલા હોય છે કે એ પેઇન આપે તો પણ એને પંપાળવા પડે છે. લોહીના સંબંધો તોડી શકાતા નથી. તોડીએ તો પણ એ પેઇન આપતા રહે છે. એક યુવતી ફિલોસોફેર પાસે ગઈ. તેણે કહ્યું, મારા પોતાના જ લોકો નિષ્ઠુર છે. એ બધા સાથે તો મારે લોહીના સંબંધો છે. ફિલોસોફર હસવા લાગ્યા. તેમણે કહ્યું, આપણું લોહી પણ ક્યારેક દૂષિત નથી થતું? આપણા શરીરનું લોહી દૂષિત હોય ત્યારે આપણે સૌથી પહેલાં તો શુદ્ધ કરવાનો પ્રયાસ કરતા હોઈએ છીએ. એ કરી જો, બાકી બ્લડ કેન્સર જેવા લોહીના સંબંધોથી તો છેલ્લે મુક્તિ મેળવવી પડે.